KOMISIJOS KOMUNIKATAS EUROPOS PARLAMENTUI, TARYBAI IR EUROPOS EKONOMIKOS IR SOCIALINIŲ REIKALŲ KOMITETUI Didesnė gaminių sauga ir geresnė rinkos priežiūra bendrojoje gaminių rinkoje /* COM/2013/074 final */





KOMISIJOS KOMUNIKATAS EUROPOS PARLAMENTUI, TARYBAI IR EUROPOS EKONOMIKOS IR SOCIALINIŲ REIKALŲ KOMITETUI Didesnė gaminių sauga ir geresnė rinkos priežiūra bendrojoje gaminių rinkoje (Tekstas svarbus EEE) 1. Gaminių sauga ir rinkos priežiūra yra bendrosios rinkos esmė Europa vis dar grumiasi su didžiausiu ekonomikos nuosmukiu ir stengiasi atkurti ekonomikos augimą ir užimtumą. Strategijos „Europa 2020“ tikslas – kovoti su nuosmukiu Europoje užtikrinant pažangų, tvarų ir integracinį augimą ir taip didinant užimtumo lygį. Bendrosios rinkos vaidmuo siekiant šio tikslo turi būti reikšmingas. Laisvas prekių judėjimas – labiausiai pažengusi iš bendrąją rinką sudarančių keturių laisvių. Apie 75 proc. ES vidaus prekybos sudaro prekyba prekėmis. Dabartinėje bendrojoje prekių rinkoje, kurią sudaro 27 valstybės narės ir kur gyvena iš viso daugiau kaip 503 mln. žmonių, gaminius paprasta nupirkti ir parduoti. Vartotojams siūlomas platus prekių asortimentas ir jie gali rinktis geriausią pasiūlymą. Laisvas prekių judėjimas taip pat svarbus tūkstančiams ES įmonių. Sąjungoje prekės laisvai juda todėl, kad daugelio gaminių atveju pavyko susitarti dėl įvairių viešųjų interesų apsaugos Sąjungoje masto; tam tikrais atvejais būtent tais interesais valstybės narės gali nuspręsti pagrįsti kliūtis prekių įvežimui į jų teritorijas arba išvežimui iš jų. Vadinamuosiuose derinamuosiuose teisės aktuose nustatyti esminiai reikalavimai, kuriuos turi atitikti gaminiai, kad juos būtų galima laisvai gabenti. Bendrosios gaminių saugos teisės aktai reikalauja, kad Sąjungos rinkai pateikiami vartojimo gaminiai būtų saugūs. Kai nėra derinamųjų teisės aktų, Sutartis taikoma vadovaujantis Europos Teisingumo Teismo praktika, visų pirma tarpusavio pripažinimo principu. Pats reikšmingiausias (tačiau ne vienintelis) susijęs viešasis interesas yra asmenų sveikatos apsauga ir sauga, o tai kalbant apie laisvą prekių judėjimą reiškia vartotoją. Saugūs gaminiai gabenami laisvai. Taigi, gaminių saugos taisyklės ir jomis grindžiama rinkos priežiūra yra bendrosios prekių rinkos pagrindas. Jeigu norima visapusiškos ekonominės naudos iš bendrosios prekių rinkos, reikalingi aukšti standartai bei taisyklės dėl parduodamų gaminių saugos ir, kaip pagrindas, veiksminga, gerai koordinuojama, visos Sąjungos mastu veikianti rinkos priežiūros sistema. Saugesni ir reikalavimus griežčiau atitinkantys gaminiai taip pat padės užtikrinti saugesnį ir geresnį paslaugų teikimą visoje Sąjungoje ir tarpvalstybiniu lygiu ir taip bus prisidedama prie labiau integruotos bendrosios paslaugų rinkos sukūrimo. Ekonomikos krizės sąlygomis vartotojų išlaidos iš esmės sumažėjo dėl sumenkusių pajamų ir neapibrėžtos ateities. Todėl ir toliau reikia užtikrinti, kad vartotojai galėtų būti tikri dėl gaminių saugos ir tinkamumo. Bus steigiamos naujos sąžiningos ir patikimos įmonės ir jos klėstės, jeigu bus žinoma, kad jos veiks vienodomis sąlygomis, o taisykles laužantys nesąžiningi konkurentai bus baudžiami. Bendroji prekių rinka yra neabejotinai sėkmingas projektas. Tačiau siekiant ir toliau užtikrinti šią sėkmę ir kad ji būtų ilgalaikio ekonomikos augimo ir naujų, pastovių darbo vietų sukūrimo paskata, kiekviena atskira bendrosios prekių rinkos detalė turi veikti be priekaištų. Vis dar yra neišnaudotos visos bendrosios prekių rinkos galimybės, o jos turi būti visiškai realizuotos. Galima dar mažinti ekonominės veiklos vykdytojams taikomų reikalavimų laikymosi sąnaudas bei nacionalinėms institucijoms užkrautą administracinę naštą ir kovoti su nesąžiningai konkuruojančiais neskrupulingais prekiautojais. Rinkai gali būti tiekiami dar saugesni gaminiai, kurie keltų didesnį pasitikėjimą vartotojams ir skatintų pardavimus. Nors naujosios suderintų gaminių taisyklės įsigaliojo 2010 m. sausio 1 d., akivaizdu, kad rinkos priežiūros taisykles ir procedūras būtina derinti, paprastinti ir gerinti, kad nacionalinės institucijos ir ekonominės veiklos vykdytojai galėtų paprasčiau jas taikyti ar jomis vadovautis. Siekiant šio tikslo, reikia tobulinti įdiegtos sistemos veikimą, kad būtų išnaudotos sinergijos galimybės ir užtikrintas galimų išlaidų efektyvumas. Nacionalinės institucijos turi geriau bendradarbiauti su partneriais savo šalyse ir kitose valstybėse narėse. Rinkos priežiūros veikla turi būti kryptingesnė ir geriau koordinuojama visos Sąjungos lygiu. Tam būtina didinti dalijimosi ištekliais mastą, tobulinti IT priemones, griežtinti ES išorės sienų tikrinimą ir stengtis, kad jis būtų kryptingesnis, taip pat griežtinti sankcijas už pažeidimus. Bendrosios produktų saugos direktyvoje 2001/95/EB (BPSD) pateikiamos privalomos esminės saugos nuostatos, taikomos daugeliui vartojimo gaminių: jomis nustatyta, kad vartojimo gaminiai turi būti saugūs, turi būti taikomi standartai ir nustatytos valstybių narių ir nacionalinių rinkos priežiūros institucijų pareigos ir keitimosi informacija bei skubių priemonių prieš nesaugius gaminius procedūros. Direktyvą reikia keisti, siekiant atnaujinti joje pateiktas gaminių saugos taisykles ir kuo labiau jas suderinti su suderintiems gaminiams taikomomis taisyklėmis. Visų pirma turi būti sugriežtinti ekonominės veiklos vykdytojų įsipareigojimai (ypač gaminių identifikavimo ir atsekamumo reikalavimai), kad rinkos priežiūros institucijos turėtų galimybę veiksmingai dirbti. Šiandien Komisija priėmė gaminių saugos ir rinkos priežiūros priemonių, kuriomis bus supaprastintos ir suvienodintos ne maisto produktams taikomos saugos taisyklės, supaprastintos rinkos priežiūros procedūros ir geriau koordinuojama ir stebima rinkos priežiūros veikla ES, rinkinį. Į šį rinkinį įeina: · naujo vartojimo gaminių saugos reglamento pasiūlymas; · vieno bendro gaminių rinkos priežiūros reglamento pasiūlymas; · komunikatas dėl saugesnių ir reikalavimus atitinkančių gaminių Europoje, kuriame pateikiamas daugiametis rinkos priežiūros planas; · Reglamento (EB) Nr. 765/2008 įgyvendinimo ataskaita, įskaitant finansinį vertinimą. 2. Vartojimo gaminių saugos reglamentas Per pastaruosius du dešimtmečius ES teisės aktais dėl bendrosios gaminių saugos (Direktyva 95/59/EEB ir Direktyva 2001/95/EB) nustatyta gaminių saugos ir rinkos priežiūros sistema, kurios nauda didinant vartojimo gaminių saugą yra didžiulė. Sistemai priklauso skubaus keitimosi informacija sistema (RAPEX), kuria keičiamasi informacija apie nesaugius gaminius ir Europos standartų, taikomų gaminiams, kurie nėra reglamentuoti Sąjungos derinamaisiais teisės aktais, nustatymo tvarką. Reaguojant į kone visų suinteresuotųjų subjektų grupių ir Europos Parlamento raginimą supaprastinti Sąjungos taisykles dėl rinkos priežiūros ir pasirūpinti, kad jomis būtų paprasčiau naudotis, BPSD nuostatos dėl rinkos priežiūros, įskaitant RAPEX, pašalintos ir įtrauktos į naująjį rinkos priežiūros reglamentą, kuris yra šiame rinkinyje. Kalbant apie likusias BPSD nuostatas, pasikartojantys perspėjimai apie gaminių saugą akivaizdžiai rodo, kad būtina priimti atnaujintas ir veiksmingesnes gaminių saugos taisykles. Reikalavimas ES tiekti saugius vartojimo gaminius taip pat lieka esmine naujojo vartojimo gaminių saugos reglamento nuostata. Vis dėlto, paaiškinamos jo sąsajos su vartojimo gaminiams taikomais konkrečių sektorių teisės aktais, kad būtų išvengta netinkamų sutapimų ir padidėtų ekonominės veiklos vykdytojams svarbus teisinis tikrumas. Siekiant atsižvelgti į iššūkius, susijusius su rinkos globalizacija, daugiau dėmesio skiriama gaminio identifikavimo ir atsekamumo pagerinimui. Ekonominės veiklos vykdytojų (gamintojų, importuotojų ir platintojų) įsipareigojimai priderinti prie 2008 m. priimtos naujos prekybos gaminiais teisinės sistemos, siekiant užtikrinti, kad jos derėtų prie konkretiems sektoriams taikomų taisyklių. Paskutinis, tačiau ne mažiau svarbus dalykas – siūlomu reglamentu raginama labiau remtis Europos standartais. Galiojančių standartų identifikavimo ar atnaujinimo arba naujų standartų, kuriais remiantis daroma prielaida, kad gaminys yra saugus, parengimo tvarka yra gerokai supaprastinta ir priderinta prie neseniai priimto Europos standartizacijos reglamento Nr. 1025/2012. Naujuoju vartojimo gaminių saugos reglamentu papildomi šio amžiaus ES gaminių saugos reglamentai. Jį priėmus padidės vartotojų pasitikėjimas bendrąja gaminių rinka, o įmonėms bus užtikrintos vienodos sąlygos. 3. Rinkos priežiūros reglamentas Nežiūrint galiojančių teisės aktų, į rinką vis dar patenka nesaugių ir reikalavimų neatitinkančių gaminių. Vis dar daroma žala žmonėms, o kenksmingi gaminiai teršia aplinką. Tebėra nesąžiningų prekiautojų, laužančių ekonominės veiklos vykdytojams nustatytas taisykles ir nesilaikančių aiškiai vienodų sąlygų. Tai kenkia vidaus rinkai ir atgraso įmones, kurios daug investuoja į gaminių projektavimo ir gamybos saugumą. Dažnai taip atsitinka dėl to, kad nepaisoma galiojančių taisyklių. Reikia sustiprinti vykdymo užtikrinimą, kad būtų išvengiama žalos vartotojams, saugoma aplinka ir sąžiningiems prekiautojams suteikiama galimybė konkuruoti lygiomis sąlygomis. Rinkos priežiūra – pagrindinė mūsų priemonė. Labiau sutelktos ir ryžtingesnės pastangos vykdyti rinkos priežiūrą visoje Sąjungoje padės į rinką neįsileisti nesaugių ar šiaip kenksmingų gaminių, nesąžiningų prekiautojų, o įmonės bus skatinamos laikytis taisyklių. 3.1. Daugiau paprastumo, aiškumo ir tobulumo Valstybių narių institucijos, tikrindamos ir bandydamos gaminius, rinkos priežiūrą vykdo rinkos viduje ir prie Sąjungos išorės sienų. Vidaus sienos gaminiams neegzistuoja, todėl svarbu, kad jos neegzistuotų ir nacionalinėms rinkos priežiūros institucijoms. Prielaida veiksmingesnei rinkos priežiūrai – tarpvalstybinių veiksmų ir bendradarbiavimo gerinimas. Dėl ilgą laiką priimamų įvairių teisės aktų Sąjungos taisyklės dėl rinkos priežiūros įgavo fragmentiškumo ir neaiškumo, atsirado spragų ir sutaptinių nuostatų bei sunkumų ekonominės veiklos vykdytojams. Visų pirma pagal vartojimo gaminius reglamentuojančius teisės aktus ir gaminius reglamentuojančius derinamuosius teisės aktus vartojimo prekėms taikomos skirtingos rinkos priežiūros taisyklės. Tai apsunkina šios srities rinkos priežiūrą vykdančių pareigūnų pastangas. Konkrečiai kalbant, rinkos priežiūros taisyklės išdėstytos trimis atskirais lygiais: Reglamente Nr. 765/2008, Bendrosios produktų saugos direktyvoje ir įvairiuose gaminius reglamentuojančiuose derinamuosiuose teisės aktuose (kurie palaipsniui derinami su Sprendime Nr. 765/2008 pateiktomis pavyzdinėmis nuostatomis). Dažnai ryšys tarp šių trijų lygių yra neaiškus, ypač dėl to, kad daug vartojimo gaminių reglamentuojami visais trimis lygiais. Ch. Schaldemosės pranešime Europos Parlamente dėl Bendrosios produktų saugos direktyvos peržiūros ir rinkos priežiūros ši trijų lygių sistema griežtai kritikuojama, tvirtinant, kad dėl to kyla neapibrėžtumas, nenuoseklumas ir sumaištis vidaus rinkoje. Pranešime siūloma Komisijai sukurti bendrą Europos rinkos priežiūros sistemą, taikomą visiems vidaus rinkoje esantiems ar į ES rinką patenkantiems gaminiams. Komisija raginama visiems gaminiams nustatyti vieną bendrą rinkos priežiūros sistemą, pagrįstą vienu teisės aktu. Šis naujo atskiro rinkos priežiūros reglamento pasiūlymas pateikiamas reaguojant į tuos raginimus ir šalinant trūkumus, todėl sudaromos sąlygos sukurti bendresnę ir vieningesnę rinkos priežiūros Europos Sąjungoje sistemą. Jame siūlomos labai paprastos, bet išties veiksmingos priemonės: · į vieną vietą surenkamos rinkos priežiūros taisyklės šiuo metu priklauso trims teisės aktų lygiams. Nustačius Sąjungos rinkos priežiūros sistemą vienu teisės aktu, ji ne tik supaprastinama, bet dingsta ir nenuoseklumai ir sutapimai; · kai tik įmanoma, siūlomame reglamente prekės neskirstomos į vartojimo ir nevartojimo arba į suderintas ir nesuderintas. Visiems gaminiams taikomos tos pačios taisyklės, išskyrus tada, kai dėl konkrečių tam tikros rūšies gaminių charakteristikų turi būti nustatyta kitaip. Tam tikrais atvejais jie turės būti atskirti, tačiau ir ekonominės veiklos vykdytojams, ir rinkos priežiūros institucijoms bus aišku, kaip tai atlikti; · supaprastės tvarka, kuria valstybės narės praneš informaciją apie riziką keliančius gaminius ir taikomas priemones. Iki šiolei valstybės narės dažnai negalėjo atskirti, kuriais teisės aktais remtis siekiant pranešti reikiamą informaciją. Kur įmanoma, ta pati pranešimų sistema bus naudojama visiems gaminiams. Suderintoms prekėms bus taikomas tik baigiamasis rinkos priežiūros tvarkos etapas (kuriuo, jeigu valstybės narės tarpusavyje nesusitaria, Komisija gali nuspręsti, ar pranešančiosios pirminės valstybės taikomos priemonės yra teisėtos). 3.2. Kiti konkretūs patobulinimai Pasiūlymu būtų sustiprintas išorės sienų tikrinimas, kadangi jame nustatyta, kad bet kokio gaminio, patenkančio į reglamento taikymo sritį, išleidimas į laisvą apyvartą Sąjungoje turėtų būti sustabdytas, jeigu už išorės sienų tikrinimą atsakingos institucijos turi pagrindo manyti, kad gaminys kelia riziką. Rinkos priežiūros institucijos, prieš nurodydamos pasienio tarnyboms gaminį išleisti arba, kai taikoma, jo neišleisti į laisvą apyvartą, patikrintų, ar gaminys iš tikrųjų kelia riziką. Šios nuostatos nebūtų taikomos tik fiziniams asmenims materialiai priklausantiems į Sąjungą įvežamiems gaminiams, skirtiems asmeniniam naudojimui. Taip galima kontroliuoti internetu iš trečiųjų šalių perkamus gaminius. Reglamentu skatinamas keitimasis su rinkos priežiūros veikla susijusia informacija ir jos saugojimas lengvai prieinamoje duomenų bazėje. Numatomas vienas ypatumas – rinkos priežiūros institucijos neturėtų kartoti konkretaus gaminio bandymų ir vertinimo, kurie jau buvo atlikti kitos valstybės narės institucijų. Tokių užregistruotų bandymų ir vertinimo duomenų paieška duomenų bazėje turėtų būti įprastinė praktika. Išlaidos, susijusios su gaminio bandymais, yra didelės, todėl kompetentingos valstybių narių institucijos sutaupys nemažai lėšų ir joms bus paprasčiau atlikti geresnę priežiūrą mažesnėse Sąjungos rinkose. Rinkos priežiūros institucijoms būtų suteikti įgaliojimai nustatyti rinkliavas ekonominės veiklos vykdytojams, kai dėl gaminio jie reikalaus imtis taisomųjų veiksmų arba jos privalės prižiūrėti vykdytojo siūlomo taisomojo veiksmo taikymą. Valstybių narių pranešimams apie riziką keliančius gaminius tvarkyti naudojama RAPEX sistema šiuo metu tobulinama. Paprastinami pranešimo kriterijai, siekiant didesnio tikslumo ir aiškesnės grįžtamosios informacijos turės būti teikiama išsamesnė informacija ir bus nustatyti realesni ir labiau įmanomi pranešimo pateikimo terminai. Remiantis neatidėliotinų ES gaminių saugos priemonių taikymo patirtimi, šių priemonių galiojimo trukmė (iki vienerių metų) yra nepakankama, kad ES lygiu būtų galima rasti ilgalaikį sprendimą, jos turi būti nuolat atnaujinamos, todėl ekonominės veiklos vykdytojai, turintys apsispręsti, ar numatyti ilgalaikes investicijas į gaminių pritaikymą prie naujų gaminių saugos reikalavimų, susiduria su teisiniu neapibrėžtumu ir neaiškumais. Remiantis naujuoju reglamentu, Komisijai turėtų būti suteikta galimybė lanksčiau pažvelgti į nesaugiems gaminiams taikomų apribojimų tipą ir taikymo sritį. Šiuo tikslu Komisija turėtų būti įgaliota nustatyti priemones, kurios būtų skirtos valstybėms narėms arba tiesiogiai taikomos ekonominės veiklos vykdytojams. Tų priemonių galiojimas laiko požiūriu prireikus gali būti ribotas. Komisija įsipareigojo bendrovėms ir kitiems suinteresuotiesiems subjektams teikti rekomendacijas ir naudingą informaciją apie naujų taisyklių dėl gaminių saugos ir rinkos priežiūros aiškinimą ir taikymą. Gerosios suderintų taisyklių taikymo Sąjungoje praktikos kaupimo požiūriu bus ypatingai svarbus siūlomas Europos rinkos priežiūros forumas. Verslo ir vartotojų asociacijos forume turės galimybę pateikti savo nuomonę. Kiekvienoje valstybėje narėje Europos įmonių tinklo biurai turėtų paplatinti informaciją, visų pirma MVĮ, ir jas drauge ir atskirai pakonsultuoti apie jų teises ir įsipareigojimus pagal naująjį reglamentą. Tinklas, padedamas MVĮ atstovų, taip pat turėtų kaupti iš MVĮ gaunamą grįžtamąją informaciją ir pranešti apie jų specialius poreikius, interesus ir problemas, į kurias turi būti atsižvelgiama taikant naujas taisykles. 4. Daugiametis rinkos priežiūros planas Gaminiai (įskaitant iš Sąjungai nepriklausančių šalių importuotus ir į laisvą apyvartą išleistus gaminius) Sąjungos viduje gabenami laisvai. Jų saugos tikrinimą privalu atlikti pakankamai dažnai ir nuosekliai visoje Sąjungoje. Reiškia, valstybių narių rinkos priežiūros institucijos turės dirbti labiau išvien ir veiksmingiau. Daugiamečio rinkos priežiūros plano parengimas yra vienas iš 50 bendrosios rinkos akto veiksmų. Valstybės narės jau turi būti nustačiusios ir nuolat atnaujinti nacionalines rinkos priežiūros programas. Daugiamečiame plane neturi atsikartoti šalių lygiu jau suplanuoti arba įgyvendinami veiksmai, jame turi būti nustatytos sritys, kuriose Komisija, kaip koordinatorius, galėtų duoti papildomos naudos ir inicijuotų realius patobulinimus. Jame nustatomas daug žadantis 20 atskirų veiksmų sąrašas, kurių bus imtasi per ateinančius trejus metus. (1) Remiantis planu, valstybių narių rinkos priežiūros institucijoms bus suteikta galimybė tarpusavyje veiksmingiau bendrauti ir viena kitą remti ir jos bus raginamos tą daryti. Informacija apie šalių taisykles ir verslo praktiką bus renkama rengiant tyrimus, apklausas ir konsultacijas. Bus įdiegtos tinkamos IT, kad informaciją būtų galima rinkti ir išsaugoti lengvai prieinamu pavidalu. Bus nustatyti nukrypimai, skirtumai ir specialūs poreikiai ir pasiūlyti tinkami kursai, techninė pagalba ir rekomendacijos. (2) Pagrindiniai rinkos priežiūros elementai yra rizikos nustatymas ir vertinimas. Visoje Sąjungoje bus parengta bendra praktika ir ja bus vadovaujamasi. Komisija įsipareigoja skatinti naudoti veiksmingus ryšių metodus, parengti rekomendacijas ir bendrus metodus, kaip atlikti fizinį ir gaminių dokumentacijos tikrinimą bei laboratorinius tyrimus. (3) Labiau centralizuotas bendrų programų ir veiksmų įgyvendinimas leis kuo labiau padidinti jų naudą, užtikrinti turinio kokybę ir taip padidinti veiksmingumą. (4) Kai įmanoma, telkiami ištekliai, o tai padeda pašalinti užduočių susidubliavimą ir palengvina keitimąsi patirtimi ir informacija. Šiuo metu analizuojamas ir Komisijos valdomoje ICSMS duomenų bazėje kaupiamas didelis kiekis iš rinkos priežiūros institucijų visoje Sąjungoje gautos informacijos apie rizikos vertinimą, bandymų metodus, taisomuosius veiksmus, kurių buvo imtasi, ir pan. Vienos valstybės narės rinkos priežiūros institucijos galės greitai ir tiksliai sužinoti, ar konkreti problema kitoje valstybėje narėje jau buvo spręsta ir jei taip, kokiu būdu. Bus pateikiami laboratorinių tyrimų rezultatai, dings būtinybė bandymus kartoti, todėl bus taupomos lėšos ir mažės administracinė našta. Šios priemonės nauda priklausys tik nuo to, kaip greitai, tiksliai ir stropiai informacija bus įvedama į duomenų bazę, todėl visų valstybių narių valdžios institucijos bus raginamos prie to prisidėti. Siekiant užtikrinti, kad būtų visiškai išnaudotos šios vis labiau vystomos priemonės galimybės, bus rengiami bet kokie reikalingi kursai ir gairės. (5) Esminis šio europinio bendradarbiavimo pagrindas – nuolatinis Komisijos, vartotojų, suinteresuotųjų verslo atstovų ir nacionalinių institucijų keitimasis nuomonėmis. Šis tikslas bus pasiektas nebedidinant ir taip gausaus bendrų Sąjungos, piliečių ir verslo tinklų skaičiaus. (6) Siekiant gerinti sienų tikrinimo veiksmingumą, būtina tobulinti muitinių ir rinkos priežiūros institucijų bendradarbiavimą, taip pat naudoti šiuolaikiškas priemones, kad į Sąjungos rinką patenkančių gaminių tikrinimas būtų kryptingesnis. Sąjungos daugiametis rinkos priežiūros planas duos realios, apčiuopiamos naudos praktiškai vykdant rinkos priežiūros veiklą ir reaguojant į akivaizdžią būtinybę užtikrinti, kad vidaus prekių rinka būtų šiuolaikiška ir itin funkcionali. 5. Reglamento Nr. 765/2008 įgyvendinimo ataskaita Pagal Reglamento Nr. 765/2008 36 straipsnio 2 dalį ir 40 straipsnį Komisijos parengta ataskaita yra baigiamoji gaminių saugos ir rinkos priežiūros rinkinio dalis. Šioje ataskaitoje Komisija pateikia Europos Parlamentui ir Tarybai skirtą informaciją apie to reglamento įgyvendinimo vertinimo rezultatus ir Sąjungos lėšomis finansuojamo atitikties vertinimo, akreditavimo ir rinkos priežiūros tinkamumą. Komisijos vertinimo išvados padėjo nustatyti, ką reikia patobulinti, tad siūlomos naujos taisyklės parengtos atsižvelgiant į jas. 6. Išvada Šio pasiūlymų rinkinio tikslas – siekti trijų tikslų: didinti vartotojų saugą, mažinti naštą įmonėms ir stiprinti kompetentingų institucijų bendradarbiavimą. Galiausiai nustačius geresnes ir tinkamesnes taisykles, rinkiniu siekiama sustiprinti pasitikėjimą bendrąja rinka ir skatinti ekonomikos augimą. Kai šie pasiūlymai bus priimti ir įgyvendinti, vartotojai turės galimybę pasikliauti saugesne vartojimo gaminių rinka ir naudotis skaidria ir palyginama informacija, atitinkančia Europos vartotojų darbotvarkėje nustatytus prioritetus. Rinkinio įgyvendinimas taip pat suteiks daug privalumų ekonominės veiklos vykdytojams, visų pirma MVĮ, kurie galės pasikliauti aiškiomis taisyklėmis ir geresne konkurencija bendrojoje rinkoje. Galiausiai racionalizuota rinkos priežiūros sistema ir sustiprinta sinergija duos naudos valdžios institucijoms Europoje, dėl to padidės viešųjų išteklių ir sąnaudų efektyvumas ir pagerės vykdymo užtikrinimas. Sąjungos teisės aktų leidėjai raginami priimti abu teisės aktų pasiūlymus, siekiant užtikrinti, kad dėl šio pagrindinio veiksmo pagal II bendrosios rinkos aktą, kaip ir dėl kitų pagrindinių veiksmų, prioriteto tvarka ES lygiu būtų susitarta iki 2014 m. pavasario. Šiuo teisinių ir neteisinių priemonių rinkiniu Komisija siekia sudaryti piliečiams ir įmonėms sąlygas pasinaudoti visomis bendrosios pramonės ir vartojimo gaminių rinkos galimybėmis ir taip užtikrinti didesnį ekonomikos augimą ir užimtumą Europoje.